钦定古今图书集成/方舆汇编/职方典/第1412卷 > 《柳州飞来石记》周宗正
## 钦定古今图书集成/方舆汇编/职方典/第1412卷 > 《柳州飞来石记》周宗正

余始至全阳，登湘山，见所谓飞来石者，询之老衲，谈
甚悉，云自罗浮飞来。余意罗浮去湘山数千里，即有
神物挟之以飞，亦未应若是其远。况罗浮之石嶙峋，
南海之上不下千里区谁能历其地而验其飞去之
迹？果与此石度长絜大，乃知其的自罗浮也。石而飞
已可骇愕，而谓飞自罗浮则愈怪诞可疑矣。无何，西
山陈王客、虚峰陈黄门二先生招饮儒素堂，酒半，具
言柳山书院，壬寅四月七日午时，有石一区，乘风雨
雷电飞入应泉井中，头昂尾低，状如龙马，此耳目所
逮，时日无几，殆非传闻影响者。比。余方疑湘山飞石
而顾有此。即日偕寮采恽子、袁子往观之，见其形状
颇具，高三尺，长六尺，阔亦不下二尺有奇，重可数千
觔。即使好事者舁而措之，非二三百人举之莫胜。况
其自堕井中，仅与其石甃广狭相当，虽人力巧为排
妥，亦不若是之凑合而无抵牾也。访之守者，云：“其日
午时，风雨晦暝，雷电大作，初未闻坠压震垒声，雨霁
云收，忽见池中有此石也。”噫亦奇矣！